আদালত সূত্রে জানা গিয়েছে, জমির মালিকরা বর্ধিত মূল্য পেতে ফের আদালতের দ্বারস্থ হন। কিন্তু চলতি বছরের ১৫ ফেব্রুয়ারি সহকারী জমি অধিগ্রহণ আধিকারিক রমাপ্রসাদ মুখোপাধ্যায় আদালতে হলফনামা দিয়ে জানান, হাইকোর্ট বর্ধিত মূল্য পাওয়ার মামলা স্থগিতাদেশ জারি করেছে। যদিও জমির মালিকদের আইনজীবীরা আদালতে নথি পেশ করে জানান, এ ধরনের কোনও স্থগিতাদেশ হাইকোর্ট দেয়নি। উল্টে ক্ষতিপূরণের টাকা রেজিস্ট্রার জেনারেলের কাছে জমা না পড়ায় হাইকোর্ট স্থগিতাদেশের আবেদনটি খারিজ করে দিয়েছে। হাইকোর্টের সেই নির্দেশের কপিও আদালতে জমা দেন জমির মালিকদের আইনজীবী। তা দেখে মিথ্যা হলফনামা দেওয়ার বিষয়ে সরকারি ভূমি অধিগ্রহণ আধিকারিকের ব্যাখ্যা তলব করেন প্রথম অতিরিক্ত জেলা জজ। ব্যাখ্যায় তিনি জানান, তাঁর কোনও অসৎ উদ্দেশ্য ছিল না। দপ্তর থেকে পাওয়া তথ্য অনুযায়ী তিনি হলফনামা জমা দিয়েছেন। যদিও এই ব্যাখ্যায় সন্তুষ্ট নয় আদালত। এর পর সিআরপিসি-র ৩৪০ ধারায় এমপি কেস রুজু করে তদন্ত করেন বিচারক। তাতে সরকারি স্তরে ক্ষতিপূরণের টাকা মেটানোয় সদিচ্ছার অভাবের কথা সামনে আসে। আদালতকে বিভ্রান্ত করতে সরকারি আধিকারিক মিথ্যা হলফনামা দিয়েছেন বলে নিশ্চিত হন বিচারক। এর পরই ওই অফিসারের বিরুদ্ধে মামলা দায়ের করার নির্দেশ দেন বিচারক।